***Алдабергенова Эльмира Бедилхановна***

*Қарағанды облысы білім басқармасы*

*Теміртау қаласы білім бөлімі*

*«№24 жалпы білім беретін мектебі»*

 *коммуналдық мемлекеттік мекемесі*

**ЖАҢАША БІЛІМ БЕРУ УАҚЫТ ТАЛАБЫ**

 «Әлем өзгергендіктен, Сіз де өзгересіз және қазіргі сәтте өзгеріссіз қалу өте қауіпті екенін білесіз. Сіз өзгересіз, себебі Сіз білім алғанды, білім бергенді жақсы көресіз, балаларды сүйесіз және олар мына жылдам өзгеретін әлемде бағыт беріп отыратын Сізді қажет ететіндігін білесіз, оны істеу үшін Сізге алдымен өз жолыңызды табу қажет.Сондықтан, Сіз де олар да өзгеруі қажет».

(С Бич, 2012)

Заманның ағымына ілесіп өзгермелі өмір талабына сай идеяларды өрістете байланыстыра алатын, оқыту мен зерттеуге ынта-жігерін салып оқушыларға алған білімдерін өмірде қолдана алуына бағыт-бағдар беретін мұғалім болу бүгінгі уақыттың заман талабы. Бүгінгі таңда алға қойылған мақсаттарды іске асыруда басты рөлді мұғалімнің атқаратыны туралы тұжырымға ешкім қарсы шыға қоймас. Орта білім беру мазмұнын жаңарту жағдайының басты мақсаты: әрбір ел үшін маңызды болып табылатын рухани, мәдени және адамгершілік құндылықтардың негізінде жастарды өз елінің мәдениетін құрметтеуге тәрбиелеп, жастарды жылдам өзгеріп жатқан әлемде өзіне сенімді және табысты болуға мүмкіндік беретін дағдылары мен түсініктерін дамытуға өмірлік жағдайларды өз білімдерін қолдануға ықпалын тигізетін сын тұрғысынан ойлауды қамтиды. Бүгінгі таңда әрбір білімді де білікті ұстаздың ойында «Мен нені өзгерте аламын?», «Мен қалай өзгерте аламын?», «Осы өзгерістерді енгізу барысында қандай іс-әрекеттерді орындауым қажет?» деген сұрақтар төңірегінде ойланып, «Қандай нәтиже берер екен?», «Оқушылар жаңалықты қалай қабылдар екен?» деген сұрақтар толғандырары хақ. Өз тәжірибемде Шульман ілімінде көрсетілген үш көмекші (кәсіби түсінік, оқытудың тәжірибелік дағдылары, кәсіби-өнегелілік тұтастық), Блум таксономиясындағы ойлау дағдыларының алты деңгейін, Александер мен Мерсердің диалогтік оқыту ұғымын, Роджерстің «Мен» тұжырымдамасын, Маслоудың «Қажеттіліктер иерархиясын» оқып зерделеп, орта және қысқа мерзімді жоспарларымды жоспарлауда үнемі басшылыққа ала отырып жасаймын. Әр модульді ерекшелігіне қарай, сабақтарға енгізіп, нәтижеге бағыттаймын. Сабақтарымда шағын топтарға бөліп, топ ұстанымын құрғызу әрекеті жаңашыл өзгеріс болып енді. Оқушыларға еркіндік бере отырып ынтымақтастық атмосферасында жұмыстар жасалды. Топқа бөлу үшін оқушыларға әр түрлі түстерді, стақандарды, сурет қиындыларын тараттым, осы кезде олар сын тұрғысынан ойлана отырып бөлінуді үйренді. Оқушының ойына еркіндік берілді. Оқушыларды өзіммен тең серіктесім ретінде қарап, ой-пікірлеріне тосқауыл қоймадым. Пікірлерін тыңдадым.Сонымен қатар, бағалау түрлері іске асты: топтық бағалау, жұптық бағалау, өзін-өзі бағалау және қалыптастырушы бағалау (смайликтер, мадақтау, критериалды парақшалар). Білім беруде оқушылардың түсінуін, қабылдауын, жеңілдетіп отыратын басты құрал АКТ-ны пайдаландым. Тәжірибе барысында баланың оқуға ынтасын, қызығушылығын қалыптастыру үшін пәнді оқытуда тиімді тәсілдер арқылы оқу материалын оқушының өздігінен түсінуі мен шешуі болып табылатындығы жайлы маңызды мәселені айқындадым. Өткізілген әрбір сабағымда жеті модульді ықпалдасқан түрлі әдіс-тәсілдер балалардың қызығушылықтарын оятып, үнсіз, пәнге деген ынтасы жоқ оқушыларымды өзгертуге көмектесті.

Ең бірінші сабақтарымды бастамас бұрын сыныптың ынтымақтастық ахуалын қалыптастыру мақсатында оқушылармен бірлесе отырып «Алтын ереже» құрдық. Өздері құрған топ ережесі тізбектелген төрт сабағымның ынтымақтастықпен, ұйымшылдықпен, сыйластықпен, белсенділікпен өтуіне мен үшін де және әсіресе балалар үшін пайдалы болды деп есептеймін.

Сонымен қатар, сабақтың басындағы ынтымақтастық ортаны қалыптастыру үшін жасалынатын жаттығулар сабақтың соңына дейін жағымды ахуал тудырып, достық қарым-қатынас орнатуға, оқушылардың бойындағы сенімсіздікті кедергілерді жоюға қызығушылықтарын арттыруға көмектесті. Өзгеріс немесе жаңашылдық оқушыға ұнайтыны хақ. Бұрын мен өзімнің сабақтарымда мұндай жағымды ахуал қалыптастыру үшін жаттығулар жасамайтынмын. Тәжірибе кезімде сабақтың адында өткізген «Гүл сыйлау», «Мадақтау», «Сағат тілі бойынша достар», «Әр елдің тілімен амандасу» тренингтері оқушыларға ерекше әсер етті. Оқушыларым «Келесі сабақта қандай шаттық шеңберін өткіземіз?»- деп қызуғышылық танытып отырды. Осындай жаттығулардың бүкіл сабақтың өн бойына оң әсерін тигізетініне көзім жетті. Бұл мен үшін де, оқушылар үшін де сабаққа енген бір өзгеріс болды. Ынтымақтастыққа қалыптастыруға бағытталған жұмыс сыныпты топқа бөлумен өз жалғасын тапты. Топтық жұмыстар бұрын тәжірибемде сирек болса да болатын, соның өзінде сайыс, ойын сабақтарында. Сайыс, жарыс сабақтары болған соң, оқушылар сабақ соңында бәсекелесіп, келеңсіздктер, қиындықтар тудырып жататаын. Ал, осы топтық жұмыстарымда ондай келеңсіздіктер туындаған жоқ. Топтық жұмыс барысында, олар бірлесе жұмыс істеді, әлеуметтенді, бір-бірлерімен ой бөлісіп, идеяларын ортаға салды, бірін-бірі оқытты, үйренді, көмектесті. Топтық жұмыс жасауды әртүрлі тәсілдермен ұйымдастырдым. Әрбір сабақтың тақырыбына орайластырып, түрлі-түсті қолшатырлар арқылы, қиынды суреттермен, стақандармен, суреттермен топқа бөліп отырдым. Барлық сабақтарымды жоғары деңгейдегі дайындықпен, тақырыптарымды өмір жағдайымен байланыстыра отырып, шеберлікпен өткізуге тырыстым. Сабақ соңында өз жұмыстарын қорытып, өз-өзіне баға беруге мүмкіндік жасап рефлексия жасатып отырдым. Оқушылар топтық жұмыстың өздеріне ұнағанын айтып, топта өз ойларын ашық айтып үйренгенін, бір-біріне сенім артқандықтарын айтты. Менің де қалауым сол болатын және бұл тәжірибеде кезінде болған басты өзгеріс деп айтуға болады. Оқушылардың пікірінен және өз бақылауымнан топтық жұмыста оқушылар бір-бірімен достықта, татулықта, жұмыс істегенін, бірін-бірі оқытып үйреткенін өз пікірін дәлелдеп, идеясын топқа айтуға дағдыланғанын, сенімділік пайда болып, қиындықты топпен жеңе білгенін, өз уақыттарын үнемдеп, пәнге деген көзқарастарының жақсы жаққа өзгергендіктерін, жұмыс барысында қалыс қалған оқушының болмағанын байқадым. Күрделенген, ашық, қайта бағытталған сұрақтарды, тапсырмаларды, әдіс-әсілдерді қолдануда әр топтағы А,В,С деңгейіндегі оқушылардың мүмкіншіліктері мен қажеттіліктері ескеріліп отырды. Оқушылар өз деңгейіндегі тапсырмаларды орындауда «көпіршелер» құру арқылы жұмыс істеді. С оқушыны А оқушы тапсырмаларды орындау кезінде қолдап, алға тартып отырды. Топтық жұмыста менің тек бағыттаушы болуыммен және оқушылардың өзара бір-бірін оқытуымен байланысты жүзеге асып, уақытымды үнемдеп отырдым. Бұл да бір бұрынғы сабақтарымда болмаған өзгеріс.

Александер (2004) оқытудағы әңгіме – қарым-қатынас жасаудың бірсарынды үдерісі емес керісінше әңгіме барысында идеялар екіжақты бағытта жүріп, соның негізінде оқушының білім алу үдерісі алға жылжитын белсенді үдеріс деп тұжырымдайды. Сабақтарымда диалогтік оқытудың жаңа қырын аштым. Бұрынғы сабақтарымда диалогті екі оқушы ғана бөліп оқып аударатын, оларға тілдік қарым-қатынас түсуіне ықпал жасамай кедергілер келтіріппін. Осы тәжірибе барысында әр сабағымда оқушының достармен тілдік қарым-қатынасқа түсіп, мұғаліммен еркін әңгімелесіп, пікір алмасуларына ықпал еттім. Диалогтік әдіс түрткі, дұрыс, ашық сұрақ қойып сын тұрғысынан ойлауға, логикалық қорытынды жасауға, ойын ашық айтып жеткізуге мүмкіндік туғызды. Топта бірін-бірі өзара оқыту арқылы, талқылап, пікірлерімен бөлісіп, дұрыс қарым-қатынасқа түсу үшін «Ойлан, жұптас, талқыла», «Ойлан, бірік, бөліс», «Семантикалық карта», «Мозайкалық Жиксо», «Қытай қағазы», «Бірге ойлаймыз» стратегияларын қолдандым. Топқа тапсырма беру барысында олардың жас ерекшеліктерін бағамдап сараптау арқылы тапсырмалар ұсыну, сабақ барысында жетістікке жетудің маңызды екенін аңғардым. Мысалы: «Конверт сұрақ» әдісі бойынша әрбір топқа әр деңгейдегі тапсырмалар берілді. Тапсырмалар үлгісі бір сарында берілмей, деңгейлеп, оқушының білім деңгейіне ыңғайластырып, беру керектігіне қатаң қарайтын болдым. Оқушының өз идеясын айтуға топпен бөлісуге деген ынтасы, қызығушылығы, талпынысы бұрын менің сабақтарымда болмаған. Мен бұл жаңа әдіс-тәсілдердің сабақтарымды, оқушыларымды және мені қаншалықты өзгерткенін байқадым. Сонымен қатар, «Мозайкалық Жиксо» әдісі бойынша критерийлер құрып оқушылар рөлдік қойылым көрсетті. Осы тұста оқушылардың шығармашылық қабілеттерін байқауға мүмкіндік туды. Нәтижесінде осы енгізген өзгерістер арқылы мен бұрын білмейтін оқушыларымның жаңа қырын аштым және өздерінің басқа да қол жеткізер мүмкіндіктерін пайдалану арқылы білім алуға болатындықтарына көздерін жеткіздім.

Тізбектелген сабақтар топтамасында оқушыларға ғылыми ұғымдарды түсіндіруге және олардың қабылдауын, түсінуін жеңілдетуге мүмкіндік беретін, мұғалімге сабақ беруде көмектесетін маңызды құрал АКТ пайдаландым. Оқушылар аудио тыңдау арқылы мәтінді аударып, интербелсенді тақтада тапсырмалар орындап, компьютерде «Kahoot» бағдарламасы бойынша тесттік жұмыстар жасады. Сабақта АКТ-ны қолдану оқушылардың пәнге деген ынтасын арттырып, жылдамдыққа, шапшаңдыққа баулитындығына көзім жетті. Бұрынғы оқушы тыңдаушы, орындаушы болса, ал қазіргі оқушы өздігінен білім іздейтін жеке тұлға екендігіне ерекше мән бердім. Бұндай өзгерістер бағалау процесіндеде орын тапты. Бұрынғы сабақтарымда оқушыларды бағалау менің ғана құзыреттілігімде болатын. Сабақтың соңында «Д-«4», «Л-«5» деп атап ғана өтетінмін. Мен қойған бағамен оқушы келісе ме? жоқ па? ол туралы ойламайтынмын. Жаңа форматтағы берген сабақтарымда әр тапсырмадан кейін критерий бойынша қалыптастырушы бағалау арқылы жиынтық бағаға шығып отырдым. Әр түрлі смайликтерді, жұлдызшаларды пайдаланып бағалау, оқушылардың қызығушылығын тудырып, белсенділіктерін арттыра түсті.Тәжірибе кезімде алғашқы сабақтарымда оқушылардың өзін-өзі, топтық жұмыстарды, бірін-бірі бағалауда қиындықтар кездесті. Бірақ үздіксіз төрт сабағымда жалғастырған бағалау барысында оқушылар белгілі бір өлшемге негізге сүйене отырып, бағалауды үйренді. Төртінші сабағымда оқушылардың өз жұмысын, топтың жұмысын шынайы әділ бағалағаны мені қатты қуантты. Бағалаудың осы формасының тиімділігі-оқушы «нені және қалай оқу керек екендігін» түсінді. Бағалаудағы осы өзгеріс оқушыларды жаапкершілікке, әділдікке, өзіне сын тұрғыдан баға беруге үйретті.Сыныпта мұғалімнің тұрған орны, көшбасшылығы да маңызды орын алатындығын түсіндім. Бұрын оқушылардан оқшауланып отырып сабақ өткенде арамызда кедергілер көп болатын, ал тәжірибе кезінде мен оқушылармен бірігіп, әр топтың ішінен табылып, оларға дұрыс көшбасшы болып, бағыт-бағдар көрсетіп отыруға тырыстым. Сонымен қатар, сабақта «қалай ойлайсың?», «сенің пікірің қандай?», «айырмашылығы не?», «қалай?», «не себепті?», «несімен ұқсас?» «қалай түсіндіресің?» деген сұрақтарды қоя отырып, оқушының еркін жауап беруіне, өз ойын ашық айтуына, мен көшбасшы, дамытушы ретінде жол аштым.

Қорытындылай келе түйгенім – осы бағдарламаның негізгі идеясы мені «Кеше қандай едім?», «Бүгін қандай өзгеріс бар?» деген сұрақтар төңірегінде ойландырды. Бүгін менде өзгерісті енгізе аламын деген өз күшіме сенімділік пайда болды. Өзіме артылған жауапкершілік пен үміттің маңыздылығын түйсіне отырып, әр баланың жан дүниесіне ену арқылы онымен санасып, жүрегін жаулап, сенімділік ұялатудың жолы өз қолымда екендігіне көзім жетті. Ойымды көрнекті педагог К.Ушинскийдің төмендегі пікірімен түйіндегім келеді: «Егер мұғалім өз бойына іс пен шәкірттеріне деген сүйіспеншілікті біріктірген болса, ол – кемел ұстаз». Кемел ұстаз болудың кілті өз қолымда екенін түйсіндім.

**Қолданылған әдебиеттер:**

1. «Тиімді оқыту мен оқу» Қазақстан Республикасы педагог қызметкерлерінің біліктілігін арттыру бағдарламасы
2. Мұғалімге арналған нұсқаулық/төртінші басылым. «Назарбаев Зияткерлік мектебі» ДББҰ, 2016